Document ID: 32013D0518

KOMMISSIONENS GENNEMFØRELSESAFGØRELSE
af 21. oktober 2013
om ændring af del 1 i bilag E til Rådets direktiv 92/65/EØF for så vidt angår standardsundhedscertifikatet for dyr fra bedrifter
(meddelt under nummer C(2013) 6719)
(EØS-relevant tekst)
(2013/518/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets direktiv 92/65/EØF af 13. juli 1992 om dyresundhedsmæssige betingelser for samhandel med og indførsel til Fællesskabet af dyr samt sæd, æg og embryoner, der for så vidt angår disse betingelser ikke er underlagt specifikke fællesskabsbetingelser som omhandlet i bilag A, del I, til direktiv 90/425/EØF (1), særlig artikel 22, stk. 1, og
ud fra følgende betragtninger:
(1)
Ved artikel 10 i direktiv 92/65/EØF er der fastsat dyresundhedsmæssige betingelser, som skal være opfyldt, for at hunde, katte og fritter kan gøres til genstand for samhandel i Unionen. Af nævnte artikel følger det blandt andet, at de pågældende dyr skal opfylde kravene i artikel 6 og, hvis det relevant, artikel 7 i Europa-Parlamentets og Rådets forordning (EU) nr. 576/2013 af 12. juni 2013 om ikke-kommerciel flytning af selskabsdyr og om ophævelse af forordning (EF) nr. 998/2003 (2).
(2)
Artikel 6 i forordning (EU) nr. 576/2013 foreskriver blandt andet, at dyrene skal ledsages af et identifikationsdokument i form af et pas i overensstemmelse med den model, der vedtages af Kommissionen. Modellen for dette pas er fastlagt i bilag III til Kommissionens gennemførelsesforordning (EU) nr. 577/2013 af 28. juni 2013 om standardidentifikationsdokumenter til brug ved ikke-kommerciel flytning af hunde, katte og fritter, fastlæggelse af lister over områder og tredjelande samt krav vedrørende format, layout og sprog for erklæringer, der attesterer opfyldelse af visse betingelser i henhold til Europa-Parlamentets og Rådets forordning (EU) nr. 576/2013 (3).
(3)
I henhold til artikel 7 i forordning (EU) nr. 576/2013 kan medlemsstaterne på visse betingelser tillade ikke-kommerciel flytning til deres område fra andre medlemsstater af unge hunde, katte eller fritter, som ikke er vaccineret mod rabies, eller som er vaccineret, men endnu ikke har opnået beskyttende immunitet mod rabies. Medlemsstater, der tillader sådanne flytninger, skal informere offentligheden herom ved hjælp af internetsider, som Kommissionen linker til på sin hjemmeside, idet oplysningerne kan anvendes i handelsøjemed.
(4)
I henhold til artikel 10 i direktiv 92/65/EØF skal hunde, katte og fritter ledsages af et sundhedscertifikat, der er i overensstemmelse med modellen i del 1 i bilag E til samme forordning.
(5)
Efter at Europa-Parlamentets og Rådets forordning (EF) nr. 998/2003 af 26. maj 2003 om dyresundhedsmæssige betingelser for ikke-kommerciel transport af selskabsdyr og om ændring af Rådets direktiv 92/65/EØF (4) er blevet ophævet ved forordning (EU) nr. 576/2013, er det nødvendigt at ændre modellen for nævnte sundhedscertifikat for at erstatte henvisningerne til forordning (EF) nr. 998/2003 med henvisninger til forordning (EU) nr. 576/2013.
(6)
I sundhedscertifikatet i del 1 i bilag E til direktiv 92/65/EØF tages der hensyn til Kommissionens forordning (EU) nr. 388/2010 af 6. maj 2010 om gennemførelse af Europa-Parlamentets og Rådets forordning (EF) nr. 998/2003 for så vidt angår det maksimale antal selskabsdyr af bestemte arter, der kan transporteres ikke-kommercielt (5), som foreskriver, at de krav og kontroller, der er fastsat i direktiv 92/65/EØF, finder anvendelse på flytning af over fem selskabsdyr, når der er tale om dyr, der flyttes til en medlemsstat fra en anden medlemsstat eller indføres fra et tredjeland, der er opført på listen i del B, afdeling 2, i bilag II til forordning (EF) nr. 998/2003.
(7)
Bestemmelserne i forordning (EU) nr. 388/2010 er blevet revideret og indarbejdet i forordning (EU) nr. 576/2013. Henvisninger til forordning (EU) nr. 388/2010 i standardsundhedscertifikatet i del 1 i bilag E til direktiv 92/65/EØF bør derfor udgå.
(8)
Direktiv 92/65/EØF bør således ændres i overensstemmelse hermed.
(9)
For at undgå enhver afbrydelse af handelen bør det i en overgangsperiode på visse betingelser være tilladt at anvende sundhedscertifikater, der er udstedt i overensstemmelse med del 1 i bilag E til direktiv 92/65/EØF inden den dato, hvorfra denne afgørelse finder anvendelse.
(10)
Denne afgørelse bør anvendes fra den dato, hvorfra forordning (EU) nr. 576/2013 finder anvendelse.
(11)
Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE AFGØRELSE:
Artikel 1
Del 1 i bilag E til direktiv 92/65/EØF erstattes af teksten i bilaget til nærværende afgørelse.
Artikel 2
I en overgangsperiode, som udløber den 29. april 2015, kan medlemsstaterne tillade handel med hunde, katte og fritter fra bedrifter, som ledsages af et sundhedscertifikat udstedt senest den 28. december 2014 i overensstemmelse med modellen i del 1 i bilag E til direktiv 92/65/EØF i den version, der var gældende indtil de ændringer, som gennemføres ved denne afgørelse.
Artikel 3
Denne afgørelse anvendes fra den 29. december 2014.
Artikel 4
Denne afgørelse er rettet til medlemsstaterne.
Udfærdiget i Bruxelles, den 21. oktober 2013.

Labels: 8
3
6